ประกาศคณะกรรมการกํากับตลาดทุน

ที่ ทธ. 47/2560

เรื่อง การให้บุคคลอื่นเป็นผู้รับดําเนินการในงานที่เกี่ยวข้อง   
กับการประกอบธุรกิจ  
(ฉบับที่ 6)  
 

 อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 116 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้

ข้อ 1 ให้เพิ่มความต่อไปนี้เป็นบทนิยามคําว่า “การจัดการข้อมูลการชําระเงินในการซื้อขายหลักทรัพย์” ระหว่างบทนิยามคําว่า “ธุรกิจทางการเงิน” และคําว่า “กองทุน” ในข้อ 2 แห่งประกาศคณะกรรมการกํากับตลาดทุน ที่ ทธ. 25/2556 เรื่อง การให้บุคคลอื่นเป็นผู้รับดําเนินการในงานที่เกี่ยวข้องกับการประกอบธุรกิจ ลงวันที่ 17 พฤษภาคม พ.ศ. 2556 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทธ. 56/2559 เรื่อง การให้บุคคลอื่นเป็นผู้รับดําเนินการในงานที่เกี่ยวข้องกับการประกอบธุรกิจ (ฉบับที่ 5) ลงวันที่ 21 ธันวาคม พ.ศ. 2559

““การจัดการข้อมูลการชําระเงินในการซื้อขายหลักทรัพย์” หมายความว่า การให้บริการที่เกี่ยวข้องกับการรวบรวม เรียบเรียง หรือแยกแยะข้อมูลที่เกี่ยวข้องกับการชําระเงินในการซื้อขายหลักทรัพย์ของลูกค้า อย่างใดอย่างหนึ่งหรือหลายอย่างดังต่อไปนี้

 (1) การให้บริการเป็นศูนย์กลางในการติดต่อสําหรับการประมวลผลข้อมูลการซื้อขายหลักทรัพย์

 (2) การให้บริการรับหรือส่งข้อมูลการชําระเงินของผู้ประกอบธุรกิจเพื่อหักโอนเงินในบัญชีระหว่างลูกค้าและผู้ประกอบธุรกิจ

 (3) การให้บริการส่งคําสั่งหักโอนเงินไปยังธนาคารแทนผู้ประกอบธุรกิจ”

 ข้อ 2 ให้ยกเลิกความในข้อ 10 แห่งประกาศคณะกรรมการกํากับตลาดทุน ที่ ทธ. 25/2556 เรื่อง การให้บุคคลอื่นเป็นผู้รับดําเนินการในงานที่เกี่ยวข้องกับการประกอบธุรกิจ ลงวันที่ 17 พฤษภาคม พ.ศ. 2556 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทธ. 56/2559 เรื่อง การให้บุคคลอื่นเป็นผู้รับดําเนินการในงานที่เกี่ยวข้องกับการประกอบธุรกิจ (ฉบับที่ 5) ลงวันที่ 21 ธันวาคม พ.ศ. 2559 และให้ใช้ความต่อไปนี้แทน  
 “ข้อ 10 ผู้ประกอบธุรกิจสามารถให้บุคคลที่ประกอบกิจการอื่นที่มีลักษณะดังต่อไปนี้เป็นผู้รับดําเนินการในงานตามข้อ 8 ได้โดยไม่ต้องยื่นคําขออนุญาตตามข้อ 12

 (1) สถาบันการเงิน หรือบริษัทในเครือของผู้ประกอบธุรกิจที่อยู่ในกลุ่มธุรกิจทางการเงิน ซึ่งอยู่ภายใต้การกํากับดูแลของบุคคลใดบุคคลหนึ่งดังนี้

 (ก)  สํานักงานหรือธนาคารแห่งประเทศไทย

 (ข)  หน่วยงานกํากับดูแลที่เป็นสมาชิกของ International Organization of Securities Commissions (IOSCO) โดยหน่วยงานดังกล่าวต้องเป็นพหุภาคีประเภท Signatory A ใน Multilateral Memorandum of Understanding Concerning Consultation and Cooperation and the Exchange of Information (MMOU) หรือหน่วยงานกํากับดูแลด้านหลักทรัพย์หรือสัญญาซื้อขายล่วงหน้าที่มีบันทึกความเข้าใจในการให้ความช่วยเหลือกับสํานักงานในระดับไม่น้อยกว่าความช่วยเหลือที่กําหนดตาม MMOU และหน่วยงานกํากับดูแลดังกล่าวมีอํานาจตามกฎหมายที่จะสามารถให้ความช่วยเหลือแก่สํานักงานได้ตามบันทึกความเข้าใจนั้น ทั้งนี้ การให้ความคุ้มครองประโยชน์ของผู้ลงทุนตามหลักเกณฑ์การกํากับดูแลของประเทศที่หน่วยงานกํากับดูแลดังกล่าวตั้งอยู่ต้องไม่ด้อยกว่าหลักเกณฑ์ของสํานักงาน

 (ค) ธนาคารกลางที่เป็นสมาชิกของ Bank for International Settlement (BIS)

 (2)  สํานักงานสอบบัญชีที่มีผู้สอบบัญชีในสังกัดเป็นบุคคลที่ได้รับความเห็นชอบจากสํานักงานให้เป็นผู้สอบบัญชีในตลาดทุนตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีในตลาดทุน ทั้งนี้ เฉพาะงานตามข้อ 8 วรรคหนึ่ง (3) หรือ ข้อ 8 วรรคหนึ่ง (6) เฉพาะงานที่เกี่ยวข้องกับบัญชีและการเงินของลูกค้า

 (3)  ตลาดหลักทรัพย์แห่งประเทศไทย หรือบริษัทจํากัดหรือบริษัทมหาชนจํากัดที่ตลาดหลักทรัพย์แห่งประเทศไทยจัดตั้งขึ้นและถือหุ้นไม่น้อยกว่าร้อยละเจ็ดสิบห้าของจํานวนหุ้นที่จําหน่ายได้แล้วทั้งหมดของบริษัทนั้น

(4) ผู้ให้บริการระบบสนับสนุน ทั้งนี้ เฉพาะงานในส่วนที่ผู้ให้บริการดังกล่าวได้รับความเห็นชอบตามประกาศผู้ให้บริการระบบสนับสนุน  
 (5) ผู้ให้บริการการจัดการข้อมูลการชําระเงินในการซื้อขายหลักทรัพย์ที่ได้รับความเห็นชอบจากสํานักงาน ทั้งนี้ ตามหลักเกณฑ์ เงื่อนไข และวิธีการที่สํานักงานกําหนด

 (6) นิติบุคคลอื่นนอกเหนือจาก (1) (2) (3) (4) หรือ (5) ที่มีประสบการณ์ในการทํางานไม่น้อยกว่าห้าปีในงานที่จะรับดําเนินการให้แก่ผู้ประกอบธุรกิจ ทั้งนี้ การนับประสบการณ์ในการทํางานของผู้รับดําเนินการดังกล่าว อาจนับประสบการณ์การทํางานต่อเนื่องจากประสบการณ์ของกิจการอื่นได้ หากนิติบุคคลดังกล่าวมีความเกี่ยวข้องหรือมีความสัมพันธ์กับกิจการอื่นในลักษณะอย่างใดอย่างหนึ่งดังนี้

 (ก) กรรมการและผู้บริหารของนิติบุคคลดังกล่าวส่วนใหญ่เป็นกลุ่มบุคคลเดียวกับกรรมการและผู้บริหารของกิจการอื่น

 (ข) นิติบุคคลดังกล่าวเกิดจากการควบเข้ากันของกิจการอื่นหรือปรับโครงสร้างทางธุรกิจของกิจการอื่น

 (ค) นิติบุคคลดังกล่าวได้รวมเอาธุรกิจของกิจการอื่นมาเป็นธุรกิจของนิติบุคคลนั้น

 (ง) นิติบุคคลดังกล่าวมีความเกี่ยวข้องหรือมีความสัมพันธ์กับกิจการอื่นในลักษณะที่สามารถนําประสบการณ์ของกิจการอื่นมาใช้ในการประกอบธุรกิจของตนได้”

 ข้อ 3 ให้ยกเลิกความในข้อ 19/1 แห่งประกาศคณะกรรมการกํากับตลาดทุน ที่ ทธ. 25/2556 เรื่อง การให้บุคคลอื่นเป็นผู้รับดําเนินการในงานที่เกี่ยวข้องกับการประกอบธุรกิจ ลงวันที่ 17 พฤษภาคม พ.ศ. 2556 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทธ. 56/2559 เรื่อง การให้บุคคลอื่นเป็นผู้รับดําเนินการในงานที่เกี่ยวข้องกับการประกอบธุรกิจ (ฉบับที่ 5) ลงวันที่ 21 ธันวาคม พ.ศ. 2559 และให้ใช้ความต่อไปนี้แทน  
 “ข้อ 19/1 มิให้นําความในข้อ 18(7) และข้อ 19 มาใช้บังคับกับกรณีดังต่อไปนี้  
 (1) ผู้ประกอบธุรกิจที่ให้ผู้ให้บริการระบบสนับสนุนเป็นผู้รับดําเนินการ ทั้งนี้ เฉพาะงานในส่วนที่ผู้ให้บริการดังกล่าวได้รับความเห็นชอบตามประกาศผู้ให้บริการระบบสนับสนุน  
 (2) ผู้ประกอบธุรกิจที่ให้ผู้ให้บริการการจัดการข้อมูลการชําระเงินในการซื้อขายหลักทรัพย์เป็นผู้รับดําเนินการ”

 ข้อ 4 ประกาศนี้ให้ใช้บังคับตั้งแต่วันที่ 1 กันยายน พ.ศ. 2560 เป็นต้นไป

 ประกาศ ณ วันที่ 1 สิงหาคม พ.ศ. 2560

(นายรพี สุจริตกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์

ประธานกรรมการ

คณะกรรมการกํากับตลาดทุน